14 in botsing beseer | Netwerk24
14 in botsing beseer
Die vragmotor het na bewering nie by die aansluiting se stopteken in Hoofstraat gestop nie.Foto: Devidean Moses
Minstens 14 taxi-pendelaars het verwese en getraumatiseer langs die hoofstraat gesit ná 'n botsing teen 'n vragmotor Saterdag 13 April.
Die vragmotor was veronderstel om by die stopteken by die N1-Hoofstraat-wisselaar stil te hou, maar toe die bestuurder die pad probeer oorsteek, het die minibus, wat in die rigting van die Paarl gery het, daarteen gebots. Die insittendes is werknemers by Fairview se kaasfabriek in Suid-Agter-Paarl.
Met Paarl Post se aankoms op die toneel het die beseerdes op 'n hoop gelê en kreun van die pyn, terwyl nooddienste gehaas het om hulle by die hospitaal te kry. Van die pendelaars is na Paarl-hospitaal en ander na Stellenbosch-hospitaal geneem.
Louis Lourens, die kaasfabriek se bestuurder, sê die ergste beserings is twee mense wat elk 'n arm en twee wat elk 'n been gebreek het.
Leensie Lötter, woordvoerder van die gesondheidsdepartement, sê agt pasiënte is in die Paarl-hospitaal opgeneem. "Drie van die pasiënte het geringe beserings opgedoen. Die ander vyf is behandel vir frakture; een van hierdie pasiënte is ná stabilisering na die Tygerberg-hospitaal oorgeplaas vir spesialisbehandeling."
Volgens Daan van Leeuwen Boomkamp, voorsitter van die Drakenstein Farm Watch (DFW), was hul nooddienste eerste op die toneel. Hy sê die voorval is 14:30 by hulle aangemeld.
"Altesaam 14 pasiënte, van wie twee swanger vroue is, is deur ER24 en Immediate Ambulance na nabye hospitale vervoer," het hy gesê. Die twee swanger vroue is ongedeerd. "Dit was 'n suksesvolle en vinnige reaksie."
Die meeste werkers was Woensdag terug op hul poste. "Ons wil almal van die fabriek wat beseer is, sterkte en 'n spoedige herstel toewens."
• At least 14 taxi commuters were injured and left traumatised after a taxi crashed into a truck in Main Street on Saturday 13 April.